KISKŐRÖS VÁROS POLGÁRMESTERE

ELŐTERJESZTÉS
(a Képviselő-testület 2010. június 23-i ülésére)

TÁRGY: INGATLAN BÉRBEVÉTELE AUTÓS TEREPPÁLYA ÉS SZABADIDŐS TERÜLET LÉTESÍTÉSÉRE

Az OFF-ROAD Szabadidő Klub terepautós pályát létesített a Magyar Állam tulajdonát képező, és a Honvédelmi Minisztérium kezelésében lévő, kiskőrösi 0560/11 hrsz-ú, a természetben az Akasztói út bal oldalán található volt 8-as lőtér egy részén. A pálya a tulajdonos engedélye nélkül készült.

A Szabadidő Klub kérte, az Önkormányzat nyújtson segítséget a pálya további fennmaradásához, ahol a már meglévő építményekben mosdót, WC-t és konyhát alakítanának ki, és a pálya melletti részt egyéb, építési engedélyhez nem kötött szabadidős tevékenység végzésére tennék alkalmassá. A Szabadidő Klub vállalta a tevékenység engedélyezésével kapcsolatban felmerülő költségek Önkormányzat részére történő megtérítését. 

A HM Infrastrukturális Ügynökség akként nyilatkozott, hogy versenyeztetés mellőzésével, 10 éves időtartamra, 11.500,- Ft/ha éves bérleti díj ellenében bérbe adja az Önkormányzat részére, az ingatlannak a határozat-tervezet mellékletét képező mintegy 8 ha nagyságú részét. A bérelt terület albérletbe adása nem lehetséges.

Figyelemmel az ingatlan Natura 2000 jellegére és az ott folytatni kívánt tevékenységre, a bérleti szerződés megkötésének feltétele:

· az Alsó-Tisza-vidéki Környezetvédelmi, Természetvédelmi és Vízügyi Felügyelőség (a továbbiakban: Felügyelőség) engedélye,

· a Felügyelőséggel történő egyeztetés arról, hogy a tevékenységhez szükségese-e környezeti hatásvizsgálat, ha igen, a szükséges engedélyek beszerzése,

· illetékes jegyző állásfoglalásának beszerzése arról, hogy az építésügyi jogszabályok, helyi építési, településrendezési szabályok szerint szükséges-e engedély a pálya kialakításához, rendezvények megszervezéséhez, az állásfoglalás szerinti engedélyek beszerzése,

· nyilatkozat arról, hogy valamennyi kárért az Önkormányzat büntetőjogi, anyagi és egyéb felelősséget vállal, és aláveti magát a kapcsolódó helytállási kötelezettségnek.

A Felügyelőség szerint, a területen végezni kívánt tevékenység környezeti hatásvizsgálat köteles tevékenységnek minősül (az eljárás igazgatási szolgáltatási díja: 250 e Ft), melyet előzetes vizsgálati eljárás előz meg (igazgatási szolgáltatási díja 720 e Ft). Ezt követően a tevékenység megkezdéséhez a Felügyelőségtől Natura 2000 engedélyt kell beszerezni (igazgatási szolgáltatási díja 300 e Ft). Az engedélyezéshez szükséges tervdokumentációk készítésének költsége, a kapott árajánlat szerint, 800 e Ft + Áfa. A fenti költségek nem tartalmazzák az esetleges további hatósági, szakhatósági igazgatási szolgáltatási díjakat és az ingatlan-nyilvántartásból beszerzendő dokumentációk díját. 

Kiskőrös Város Jegyzője tájékoztatása szerint, mivel a terület terepautózásra való igénybevételéhez építési tevékenységet nem kívánnak végezni, építésügyi hatósági engedély beszerzése nem szükséges a pálya kialakításához.

Kiskőrös eddig nem rendelkezett terepautós pályával, ennek ellenére egyre több kiskőrösi polgár kedvelte meg ezt a sportágat, és vett részt a más településeken rendezett versenyeken. A nagy érdeklődésre tekintettel alakult meg a közlemúltban az OFF-ROAD Szabadidő Klub is. 

Annak érdekében, hogy a Kiskőrösön és környékén nagy hagyományokkal rendelkező terepautós sport tovább fejlődhessen, javaslom, hogy az Önkormányzat vegye bérbe 10 éves időtartamra, a volt 8-as lőtérnek a határozat-tervezet mellékletét képező térképmásolaton feltüntetett, hozzávetőleg 8 ha nagyságú részét, amennyiben az OFF ROAD Szabadidő Klub vállalja, a folytatni kívánt tevékenység végzésére vonatkozó engedélyek beszerzésével kapcsolatban felmerülő összes költség megtérítését.

Javasolom továbbá, hogy miután a HM Infrastrukturális Ügynökséggel megkötésre kerül a bérleti szerződés, az Önkormányzat haszonkölcsön-szerződés  alapján adja ingyenesen használatba a bérbe vett ingatlanrészt az OFF-ROAD Szabadidő  Klub részére azzal, hogy a fenntartása költségei a kölcsönvevőt terheli.

Kiskőrös, 2010. június 7.


Domonyi László sk.


polgármester

HATÁROZAT-TERVEZET

1. Kiskőrös Város Önkormányzata egyetért azzal, hogy Kiskőrösön és környékén a nagy hagyományokkal rendelkező terepautós sport tovább fejlődjön. Ennek érdekében 10 éves időtartamra, 11.500,- Ft/ha/év bérleti díj ellenében (mely bérleti díj évente, a megelőző évi - a KSH által közzétett - éves fogyasztói árindex mértékével növekszik) bérbe veszi, a Magyar Állam tulajdonában és a Honvédelmi Minisztérium kezelésében lévő kiskőrösi 0560/11 hrsz-ú ingatlannak, a határozat-tervezet mellékletét képező térképmásolaton feltüntetett részét, amennyiben az OFF-ROAD Szabadidő Klub Kiskőrös (6200 Kiskőrös, Sárkány J. u.8.) megtéríti a terepautós pálya működéséhez szükséges engedélyek beszerzésével kapcsolatban felmerülő, mintegy 2 500 e Ft költséget.

2. Kiskőrös Város Önkormányzata kijelenti, hogy a bérbe vett ingatlanrészben keletkező kárért büntetőjogi, anyagi és egyéb felelősséget vállal, és aláveti magát a kapcsolódó helytállási kötelezettségének.

3. A Képviselő-testület az 1. pont szerint bérbevett földrészletet haszonkölcsön-szerződés alapján - a bérleti szerződés időtartamára - ingyenesen az OFF-ROAD Szabadidő Klub Kiskőrös (6200 Kiskőrös, Sárkány J. u. 8.) használatába adja azzal, hogy a fenntartás költségei a kölcsönvevőt terhelik.

4. A Képviselő-testület felhatalmazza a polgármestert az 1. pont szerinti eljárással kapcsolatban felmerülő költségek megtérítésére vonatkozó megállapodás megkötésére és felkéri, hogy a megállapodás megkötését követően kezdeményezze a terepautós pálya működéséhez szükséges engedélyek beszerzését.

5. A Képviselő-testület felhatalmazza a polgármestert a bérleti és a haszonkölcsön-szerződés megkötésére.

6. A Képviselő-testület felkéri a polgármestert, hogy a költségvetési rendelet következő módosítását a határozat-tervezetben foglaltaknak megfelelően terjessze elő.

